 Ndị uwe ojii steeti Anambra anwụchikọọla mmadụ ise kpara nkàta wee jiri egbè pụnara otu nwa amadi bụ maazị Nzube Udegbu ụgbọala Toyota Camry ya nỌnịtsha, nabalị anọ nke ọnwa Ọgọstụ a.  Dịka ozi isi ọchịchị ndị uwe ojii na steeti ahụ kụpụrụ nso-nso a, bụkwa nke onye na-ahụ maka mmekọrịta ọhanaeze na ndị uwe ojii na ya bụ steeti, bụ maazị Harụna Mọhammed sìrì kọwaa, ụmụokorobịa ise ahụ, bụ maazị Emmanuel Amaechi gbara ahọ iri atọ na ise, maazị Innocent Onyedịkachi gbara ahọ iri na iteghete, Obinna James gbara ahọ iri abụọ, maazị Chukwuma Edeh gbara ahọ iri abụọ na abụọ na Tochukwu Owor gbara ahọ iri abụọ na asaa ka e kwùrù na ọ bụ nOjoto dị nokpuru ọchịchị Idemili, ka a nwụchikọrọ ha, site naka ndị òtù ọrụ SARS, bụ Special Anti Robbery Squad.Ka ọ dị taa, ya bụ ozi mere ka a mara na ndị uwe ojii anapụtala ndị ahụ ụgbọala ahụ, ma kwukwazie na nnyocha ka na-aga nihu banyere ya bụ okwu, nke mgbe e mechara ya, a kpụpụ ndị ahụ ụlọ ikpe wee kọọrọ ha ihe e ji eme nwaịkpọ.Nokwu dịkwa ka ibe ya, ozi ọzọ sikwa naka ndị uwe ojii ahụ na-ekwu na ha ejidekwala ndị omekoome ọzọ ji ụzọ aghụghọ ọhụụ were ezu ohi nAwka.Ndị amakeekwu ahụ sitere Gariki Ugwuọba, na steeti Enugu, nke gụnyere maazị Eko Charles gbara ahọ iri abụọ na ise na maazị Rabiu Idris gbara ahọ iri abụọ na anọ ka e kwuru na ha gara nebe otu nwoke, bụ maazị Godwin Chukwu na-ere ihe na mpaghara ụzọ Zik Avenue wee zụrụ ahịa pụtara narị puku Naịra abụọ N200,000 ma gwùó ya ojoro site nizigara ya ozi adịgboloja nekwentị na-egosi na ha akwụnyerela ya ego ahịa ahụ nakara ọba ego ya, bụ nke nwa bekee kpọrọ bank alert; o wee bunye ha ahịa.Dịka ya bụ akụkọ siri kọọ, ndị omekoome a gakwàrà ebe ahụ ụbọchị ọzọ wee mekwa otu ihe ahụ mgbe ha zụchara ahịa mgbakọta ego ya pụtara narị puku Naịra abụọ na puku Naịra atọ N 230,000. Ma, mpiti kwèzịrị oge ya bụ nwoke jizịrị obi añụrị gaa ụlọ ọba ego ya ka ọ dọrọ ego ahụ, e wee gwa ya na ego dị otu ahụ abataghị nakpa ego ya, nke mezịrị ka ara chọọ ịpụ ya; o wee si ebe ahụ tipù, gbara ga nye mkpesa nụlọ ọrụ ndị uwe ojii, bànyere nke ahụ.Ka ụbọchị ole na ole gachara, iko ndị ahụ jùrù oge ha bịakwara nọdụ ahịa ya bụ nwoke ọzọ wee zụọ ọtụtụ ahịa dịka ha si azụ na mbụ; ma mgbe ha na-achọzị ịpịkwa ekwentị ha otu ha sì apị na mbụ iji mee ka ozi adịgboloja ahụ batakwa nekwentị ya, ya bụ nwoke mèchatụụrụ ndị uwe ojii ma nye ha ụñàrà, nke mezịrị ka ha wụchie ma gbaa ebe ahụ okirikiri ozigbo, wee nwụkọrọ ha abụọ ozigbo tinye nụgbọala, larie.Otu ọ dị, ya bụ ozi kọwara na ndị uwe ojii ahụ anapụtachaala ndị ahụ ihe niile ahụ ha zụrụ noge mbụ, ebe a ka na-eme nnyocha, ma na-ejikerekwa ịkpụpụ ha ụlọ ikpe, ebe a ga-eji usoro iwu wee gwọọ ha ji mmanụ. 